ປະຊຸມຄັ້ງທຳອິດວຽກວິທະຍາສາດເຕັກໂນໂລຊີ, ທ່ານຮອງນາຍົກ ໃຫ້ສຸມໃສ່ 6 ບັນຫາ
ວັນທີ 25 ມິຖຸນາ 2014 ນີ້ ທີ່ສູນການຄ້າລາວໄອເຕັກ ນະຄອນຫຼວງວຽງຈັນ ໄດ້ຈັດກອງປະຊຸມວຽກງານວິທະຍາສາດເຕັກໂນໂລຊີ ທົ່ວປະເທດຂຶ້ນເປັນຄັ້ງທຳອິດເພື່ອສະຫຼຸບຄືນການເຄື່ອນໄຫວວຽກງານໃນຕະຫຼອດ 3 ປີແຫ່ງການສ້າງຕັ້ງກະຊວງວິທະຍາສາດ ແລະ ເຕັກໂນໂລຊີ ພ້ອມກຳນົດ ທິດທາງສະເພາະໜ້າສຳລັບຂະແໜງການດັ່ງກ່າວ.
ກອງປະຊຸມໄດ້ຮັບກຽດເຂົ້າຮ່ວມໂດຍ ທ່ານ ສົມສະຫວາດ ເລັ່ງສະຫວັດ ຮອງນາຍົກລັດຖະມົນຕີຜູ້ຊີ້ນຳວຽກງານເສດຖະກິດວິທະຍາສາດ ແລະ ເຕັກໂນໂລຊີ, ມີບັນດາລັດຖະມົນຕີຊ່ວຍວ່າການ, ອົງການທຽບເທົ່າ, ຜູ້ຕາງໜ້າ ຈາກບັນດາກະຊວງ, ຂະແໜງການ, ກົມ ແລະ ພະແນກການເຂົ້າຮ່ວມ.
ທ່ານ ສຈ.ດຣ. ບໍ່ວຽງຄຳ ວົງດາລາ ລັດຖະມົນຕີວ່າການກະຊວງວິທະຍາສາດ ແລະ ເຕັກໂນໂລຊີ ໄດ້ລາຍງານຕໍ່ກອງປະຊຸມວ່າ: ຕະຫຼອດໄລຍະ 3 ປີຜ່ານມາເຖິງແມ່ນຫຼາຍ ວຽກງານຍັງມີຄວາມຫຍຸ້ງຍາກ ແຕ່ດ້ວຍຄວາມເອົາໃຈໃສ່ຊີ້ນຳຂອງພັກລັດຂະແໜງວິທະຍາສາດ ແລະ ເຕັກໂນໂລຊີ ສາມາດຍາດໄດ້ຜົນງານຫຼາຍດ້ານເຊັ່ນ: ໄດ້ສຳເລັດການປັບປຸງການຈັດຕັ້ງ ນັບແຕ່ສູນກາງລົງຮອດທ້ອງຖິ່ນ, ໂຄສະນາເຜີຍແຜ່ໃຫ້ສັງຄົມຮັບຮູ້ກ່ຽວກັບພາລະບົດບາດ, ຄວາມສຳຄັນຂອງຂະແໜງການ, ຍົກລະດັບຄວາມຮູ້ໃຫ້ພະນັກງານລັດຖະກອນຈຳນວນໜຶ່ງ ແລະ ໄດ້ຊຸກຍູ້ສົ່ງເສີມການຄົ້ນຄວ້າພັດທະນາວິທະຍາສາດໃນຂົງເຂດນິເວດວິທະຍາ, ເຕັກໂນໂລຊີຊີວະພາບ, ພະລັງງານທົດແທນ, ວັດສະດຸໃໝ່ ແລະ ຂົງເຂດວຽກງານອື່ນໆ ທັງໄດ້ມີການພົວພັນຮ່ວມມືກັບພາຍໃນ ແລະ ຕ່າງປະເທດໃນຂອບ ການຮ່ວມມືອາຊຽນ ແລະ ອົງການ ຈັດຕັ້ງສາກົນ ເຮັດໃຫ້ຂະແໜງການວິ ທະຍາສາດສາມາດປະກອບສ່ວນຢ່າງຕັ້ງໜ້າແກ່ການພັດທະນາປະເທດໃນຫຼາຍຂົງເຂດວຽກງານ.
ໃນໂອກາດດຽວກັນນີ້ ທ່ານຮອງນາຍົກລັດຖະມົນຕີ ກໍໄດ້ກ່າວໂອ້ລົມ ເພື່ອຊີ້ນຳຂະແໜງການວິທະຍາສາດ ແລະ ເຕັກໂນໂລຊີ ໂດຍທ່ານໄດ້ເນັ້ນໜັກ ໃຫ້ສຸມໃສ່ຈັດຕັ້ງປະຕິບັດ 6 ໜ້າວຽກໃຫຍ່ຄື:
1. ເອົາໃຈໃສ່ໂຄສະນາເຜີຍແຜ່ສ້າງຈິດສຳນຶກດ້ານວິທະຍາສາດ-ເຕັກໂນໂລຊີ ໃຫ້ສັງຄົມຮັບຮູ້ເຖິງຜົນສຳເລັດຈາກການຄົ້ນຄວ້າ, ການປະດິດແຕ່ງ, ຜົນສຳເລັດດ້ານການວິໄຈການສຶກສາ, ບັນດາກົດໝາຍທີ່ກ່ຽວຂ້ອງຕະຫຼອດຮອດພາລະບົດບາດ, ຄວາມສຳຄັນຂອງຂະແໜງການເຂົ້າໃນການພັດທະນາເສດຖະກິດສັງຄົມ.
2. ປັບປຸງພື້ນຖານການຈັດຕັ້ງ, ການຄຸ້ມຄອງ ແລະ ກົນໄກການເຄື່ອນໄຫວວິທະຍາສາດ-ເຕັກໂນໂລຊີໃຫ້ເປັນລະບົບໃນຂອບເຂດທົ່ວປະເທດ.
3. ຕ້ອງເປີດກວ້າງ ວຽກງານກໍ່ສ້າງ ແລະ ພັດທະນາຊັບພະຍາກອນມະນຸດ ດ້ວຍຫຼາຍຮູບແບບໃຫ້ຄົນລາວມີຄວາມ ຊຳນານງານ, ຊ່ຽວຊານດ້ານວິທະຍາສາດເຕັກໂນໂລຊີ ທັງນີ້ ຕ້ອງເລັງໃສ່ຂະຫຍາຍໂຮງຮຽນວິຊາຊີບນາຍຊ່າງທີ່ສາມາດປະກອບອາຊີບໄດ້ຫຼັງຮຽນ ຈົບຫຼັກສູດ ແລະ ສາມາດແຂ່ງຂັນກັບສາກົນໃນພາກພື້ນຕໍ່ໄປ.
4. ພັດທະນາວິທະຍາສາດເຕັກໂນໂລຊີເຂົ້າໃນເຂດຈຸດສຸມບຸລິມະສິດ, ຂະແໜງການ ແລະ ພາກ ເພື່ອພັດທະນາເສດຖະກິດສັງຄົມ ແລະ ການລົບລ້າງຄວາມທຸກຍາກ ໂດຍສະເພາະໃນຂະບວນການຜະລິດທີ່ຕ້ອງຄຳນຶງເຖິງມາດຕະຖານ, ຄຸນນະພາບ, ຜົນກະທົບດ້ານສຸຂະພາບ ແລະ ສິ່ງແວດລ້ອມໃນທ່າມກາງການປ່ຽນແປງຂອງດິນຟ້າອາກາດ ແລະ ການນຳໃຊ້ເຕັກໂນໂລຊີທີ່ ບໍ່ເປັນມິດກັບສິ່ງແວດລ້ອມ.
5. ບໍລິການທາງວິທະຍາສາດ-ເຕັກໂນໂລຊີ ເພື່ອຮັບໃຊ້ສັງຄົມ ແລະ ປະຊາຊົນເຂດຫ່າງໄກສອກຫຼີກ ໂດຍການປະສົມປະສານພັດທະນານຳໃຊ້ທ່າແຮງທາງດ້ານມາດຕະຖານ, ການວັດແທກ, ຊັບສິນທາງປັນຍາ, ລະບົບການບໍລິການຂໍ້ມູນຂ່າວສານອື່ນໆຢ່າງກົມກຽວ.
6. ທ່ານໄດ້ແນະນຳໃຫ້ຂະແໜງການ ເອົາໃຈໃສ່ເປີດກວ້າງການພົວພັນຮ່ວມ ມືສາກົນດ້ານວິທະຍາສາດ-ເຕັກໂນໂລຊີ ຢ່າງມີຫຼັກການຕາມແນວທາງການຕ່າງປະເທດຂອງພັກລັດໃນຍຸກໂລກາພິວັດທີ່ທຸກປະເທດບໍ່ສາມາດຢູ່ໂດດດ່ຽວໄດ້ ສະນັ້ນ ເຮົາຕ້ອງມີການພົວພັນຮ່ວມມືກັບສາກົນ ພ້ອມຍາດແຍ່ງການເອົາການຊ່ວຍເຫຼືອທາງດ້ານເຕັກນິກ, ຄວາມຮູ້ ແລະ ອຸປະກອນໄປນຳ.
ພາຍຸຣາມະສູນ ພັດເຂົ້າຫວຽດນາມເຮັດໃຫ້ປະຊາຊົນເສຍຊີວິດ 27 ຄົນ (65)
ການຄ້າຕອບໂຈດ ບັນຫາຍັງມີການສົ່ງອອກໄມ້ທ່ອນໄປຕ່າງປະເທດ (127)
ຟາມຫ້ວຍຄູນນຳໂຊກ ໜຶ່ງແຫຼ່ງອາຫານລາຍໃຫຍ່ ສົ່ງປ້ອນຕະຫຼາດວຽງຈັນ (55)
ປັບປຸງໃໝ່ກົດໝາຍອາກອນມູນຄ່າເພີ່ມ (49)
ໂລກຈະຮູ້ຈັກລາວຫຼາຍຂຶ້ນຜ່ານລົດຖ່າຍພາບສະຕຣີດວິວ (98)